P R I M Á T O R    M E S T A     K O Š I C E 
vyhlasuje 
úplné znenie Všeobecne záväzného nariadenia mesta Košice č. 76 O poskytovaní dotácií z rozpočtu mesta Košice prijaté uznesením Mestského zastupiteľstva v Košiciach č. 1036/2006, ako vyplýva zo zmien a doplnení vykonaných uznesením Mestského zastupiteľstva v Košiciach č. 225/2007, uznesením Mestského zastupiteľstva v Košiciach č. 361/2007 a uznesením Mestského zastupiteľstva v Košiciach č. 379/2012

Všeobecne záväzné nariadenie mesta Košice č. 76
O poskytovaní dotácií z rozpočtu mesta Košice 

Všeobecné ustanovenia

§ 1

     (1) Toto všeobecne záväzné nariadenie (ďalej len „nariadenie“) upravuje poskytovanie dotácií z rozpočtu mesta Košice právnickým osobám a fyzickým osobám-podnikateľom. 

     (2) Pod pojmom „dotácia" sa rozumie nenávratný finančný príspevok poskytnutý z rozpočtu mesta Košice na účel vymedzený v § 3 tohto nariadenia.

§ 2

     (1) Výšku finančných prostriedkov na príslušný rok určených na poskytovanie dotácií schvaľuje mestské zastupiteľstvo v rozpočte mesta. 

     (2) Dotácie mesto poskytuje, len ak sú vytvorené dostatočné finančné zdroje v rozpočte mesta. Ich poskytnutím nemožno zvýšiť celkový dlh mesta. 

     (3) Na poskytnutie dotácie nie je právny nárok. 

§ 3
Účel poskytovania dotácií 

     (1) Mesto môže poskytnúť dotáciu právnickej osobe a fyzickej osobe-podnikateľovi, ktorí majú sídlo alebo trvalý pobyt v Košiciach alebo pôsobia a vykonávajú činnosť na území mesta, alebo poskytujú služby obyvateľom mesta. 

     (2) Dotácia sa poskytuje len na podporu všeobecne prospešných služieb, všeobecne prospešných alebo verejnoprospešných účelov, na podporu podnikania a zamestnanosti. 

     (3) Všeobecne prospešné služby1) sú najmä:
a)	poskytovanie zdravotnej starostlivosti,	
b)	poskytovanie sociálnej pomoci a humanitárna starostlivosť,	
c)	tvorba, rozvoj, ochrana, obnova a prezentácia duchovných a kultúrnych hodnôt,	
d)	ochrana ľudských práv a základných slobôd,	
e)	vzdelávanie, výchova a rozvoj telesnej kultúry, 	
f)	výskum, vývoj, vedecko-technické služby a informačné služby,	
g)	tvorba a ochrana životného prostredia a ochrana zdravia obyvateľstva,	
h)	služby na podporu regionálneho rozvoja a zamestnanosti.	

§ 4
Podmienky poskytovania dotácií

     (1) Dotácia môže byť poskytnutá žiadateľovi, ktorý najmenej 10 % nákladov na financovanie účelu dotácie zabezpečí z vlastných zdrojov. 
     
     (2) Dotácia môže byť poskytnutá na základe písomnej žiadosti doručenej mestu. O poskytnutí dotácie nad 1660 eur rozhoduje mestské zastupiteľstvo.
     (3) Písomná žiadosť musí obsahovať: 
a)	meno a adresa, prípadne názov a sídlo žiadateľa, IČO,	
b)	doklady preukazujúce oprávnenie vykonávať činnosť, na ktorú má byť dotácia poskytnutá (napr. živnostenský list, zápis v obchodnom registri a pod.),	
c)	charakteristiku projektu, podnikateľského zámeru, prípadne aktivity, na ktorú má byť dotácia poskytnutá, miesto a termín jej realizácie, 	
d)	prehlásenie, že žiadateľ nie je v likvidácii, v konkurze alebo že na neho nebol zrušený konkurz pre nedostatok majetku,	
e)	predpokladané celkové náklady na usporiadanie aktivity, 	
f)	výšku požadovanej dotácie,	
g)	doklady preukazujúce minimálne 10 % finančného  krytia nákladov z vlastných, prípadne iných zdrojov, najmä výpis z účtu z banky nie starší ako tri mesiace, predložený  ku dňu podpisu zmluvy primátorom mesta,	
h)	bankové spojenie,	
i)	predpokladaný prínos pre mesto a jeho obyvateľov,	
j)	podpis žiadateľa,	
k)	ďalšie náležitosti podľa druhu dotácie, požadované príslušným oddelením mesta na preukázanie spĺňania podmienok určených pre poskytnutie dotácie.	

________________________
1)	Zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov, § 2 ods. 2

(4) O poskytnutí dotácie do 1660 eur rozhoduje primátor mesta. Primátor mesta môže poskytnúť dotáciu aj z vlastného podnetu pri určitých slávnostných, významných a ojedinelých príležitostiach. U takto poskytovaných dotácií nemusia byť splnené náležitosti podľa ods. 1 až 3; tým nie je  dotknutá povinnosť preukázania použitia dotácie na účel určený zákonom, týmto nariadením a primátorom mesta pri jej poskytnutí. Takéto dotácie budú upravené osobitnou písomnou formou. 

     (5) Žiadateľ bude o poskytnutí alebo neposkytnutí dotácie informovaný písomne do 30 dní po rozhodnutí primátora, resp. schválení v mestskom zastupiteľstve. 

     (6) O poskytnutí dotácie musí byť uzavretá písomná dohoda. 

     (7) O poskytnutých dotáciách, o ktorých rozhodol primátor mesta bude predložená informácia mestskému zastupiteľstvu za I. polrok príslušného roka a za celý kalendárny rok pri rozbore hospodárenia za príslušný rok. 

§ 5 
Zúčtovanie poskytnutých dotácií

     (1) Príjemca dotácie vykoná ročné zúčtovanie poskytnutej dotácie najneskôr do 31. januára nasledujúceho roka, prípadne do 30 dní po ukončení jednorazovej akcie, na ktorú bola dotácia poskytnutá. 

     (2) Mesto je oprávnené vykonať kontrolu účelnosti použitia poskytnutých dotácií. K správe o vyúčtovaní poskytnutých finančných prostriedkov subjekt predloží kópiu účtovných dokladov preukazujúcich ich čerpanie. Účtovné doklady musia spĺňať náležitosti podľa zákona o účtovníctve a obsahovať potrebné prílohy (napr. dodacie listy, súpisy vykonaných prác, potvrdenia o prevzatí a pod.). Nevyčerpané prostriedky je príjemca povinný bezodkladne vrátiť na účet mesta a vykonať vyúčtovanie. Bližšie špecifikácie vyúčtovania finančných prostriedkov budú obsahom v písomnej dohode o poskytnutí finančných prostriedkov. 

     (3) Ustanovenia osobitných právnych predpisov o spôsobe nakladania s prostriedkami poskytnutými podľa tohto nariadenia nie sú týmto nariadením dotknuté2).

§ 6
Sankcie

     (1) Príjemca dotácie, ktorý použil dotáciu na iný účel ako bola poskytnutá, je povinný ju vrátiť a súčasne zaplatiť penále vo výške 0,1 % z neoprávnene použitej sumy za každý aj začatý deň od obdržania dotácie do vrátenia neoprávnene použitej sumy, najviac do výšky poskytnutej sumy3).

________________________
2)	Zákon č. 25/2006 Z. z. o verejnom obstarávaní tovarov, služieb a verejných prác v znení neskorších predpisov (Zákon o verejnom obstarávaní).
3)	Zákon č. 523/ 2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.

     (2) Príjemca dotácie, ktorý nevyúčtuje dotáciu v stanovenom termíne je povinný zaplatiť penále vo výške 0,1 % z poskytnutej dotácie za každý aj začatý deň omeškania až do dňa doručenia vyúčtovania dotácie.

§ 7 
Záverečné a zrušovacie ustanovenia

     Ruší sa VZN č. 38 z roku 1998 o poskytovaní dotácií a návratných finančných výpomocí z rozpočtu Mesta Košice.

§ 8
Účinnosť

     Toto nariadenie nadobúda účinnosť 30. mája 2006.
         
     Zmeny a doplnky vykonané uznesením Mestského zastupiteľstva v Košiciach č. 225/2007 nadobudli účinnosť 25. septembra 2007, uznesením Mestského zastupiteľstva v Košiciach č. 361/2007 nadobudli účinnosť 01. januára 2008 a uznesením Mestského zastupiteľstva v Košiciach č. 379/2012 nadobudli účinnosť 10. októbra 2012.

MUDr. Richard Raši, PhD., MPH
primátor mesta Košice

Zverejnené: 05.03.2013